To dage før nytår midt på dagen lød der et brag på Sølillevej 6, som er min jyske adresse. Af samme grund tilbragte min lille hund YoYo de næste par timer i sin kurv inde i huset. Forklaring følger.

Jeg har nemlig for vane at holde læserne orienteret om alt væsentligt i min dagligdag – især det, der foregår udenfor. Her spiller bl.a. hønsene en stor og tilbagevendende rolle, og jeg bilder mig ind at have fortalt om de fleste ting af betydning, som altid handler om liv og død. De store øjeblikke, når de nye kyllinger dukker op – og de forfærdelige, når fjenderne slår til. Har man fritgående høns, er jævnlige besøg af ræv, mår, mink og høg uundgåeligt.

2013 blev et dårligt hønseår. I foråret kom en ung ræv på besøg i dagtimerne igen og igen og snuppede en høne ad gangen, mens de gik rundt i haven. Jeg skød den en dag i juni, da den jagtede min store, flotte hane, og Cathrines eneste kommentar var, at der kommer da bare en ny ræv.